Euroopan parlamentin päätöslauselma, joka sisältää huomautukset, jotka ovat osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2003, pääluokka II – neuvosto



Virallinen lehti nro L 196 , 27/07/2005 s. 0040 - 0041

Virallinen lehti nro 033 E , 09/02/2006 s. 0204 - 0205



Euroopan parlamentin päätöslauselma, joka sisältää huomautukset, jotka ovat osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2003, pääluokka II – neuvosto EUROOPAN PARLAMENTTI, joka ottaa huomioon Euroopan unionin yleisen talousarvion varainhoitovuodeksi 2003 [1], ottaa huomioon varainhoitovuoden 2003 tulostilin ja taseen (C6-0016/2005), ottaa huomioon tilintarkastustuomioistuimen vuosikertomuksen varainhoitovuodelta 2003 ja toimielinten vastaukset [2], ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti [3], ottaa huomioon neuvoston sisäistä tarkastusta koskevan kertomuksen vuodelta 2003, ottaa huomioon EY:n perustamissopimuksen 272 artiklan 10 kohdan sekä 275 ja 276 artiklan, ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [4] ja erityisesti sen 50 artiklan, 86 artiklan 4 kohdan sekä 145, 146 ja 147 artiklan, ottaa huomioon 21. joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen [5], ottaa huomioon työjärjestyksen 71 artiklan ja liitteen V, ottaa huomioon talousarvion valvontavaliokunnan mietinnön (A6-0066/2005), 1. panee tyytyväisenä merkille, että tilintarkastustuomioistuimen vuosikertomuksessa varainhoitovuodelta 2003 on erillinen neuvostoa koskeva jakso; panee merkille neuvoston yhteenvedon vuonna 2003 toteutetuista sisäisistä tarkastuksista; pitää tervetulleena neuvoston ja parlamentin välisen tiedonvaihdon parantamista kyseisten toimielinten vastuuvapausmenettelyn yhteydessä käymän epävirallisen vuoropuhelun kautta; toteaa, että näiden seikkojen myötä neuvoston talousarvioon liittyvän vastuuvapausmenettelyn avoimuus on lisääntynyt; 2. panee merkille neuvoston aikomuksen toimittaa selvityksiä ja toteuttaa uuden varainhoitoasetuksen noudattamiseksi vielä tarvittavat toimet vuoden 2004 loppuun mennessä, kuten tilintarkastustuomioistuimen vuosikertomuksessa todettiin, ja pyytää neuvostoa toimittamaan Euroopan parlamentille luettelon ongelmista, joita varainhoitoasetuksen täytäntöönpanossa on ilmennyt; 3. panee merkille tilintarkastustuomioistuimen huomautuksen siitä, että neuvosto teki oikeudellisista palveluista sopimukset ilman tarjouskilpailumenettelyä, vaikka niiden arvo ylitti tarjouskilpailumenettelyä edellyttävän kynnysarvon; panee merkille, että neuvosto hyväksyy täysin kyseisen huomautuksen ja on aloittanut tarjouskilpailumenettelyn tehdäkseen mainituntyyppisiä oikeudellisia palveluja koskevan puitesopimuksen; tähdentää, että on tärkeää noudattaa varainhoitoasetuksen julkisia hankintoja koskevia sääntöjä; 4. pyytää neuvostoa toimittamaan vastuuvapausviranomaiselle vuosittain toimintakertomuksen 25. kesäkuuta 2002 annetun varainhoitoasetuksen 60 artiklan 7 kohdan mukaisesti, kuten kaikki muut toimielimet, myös Euroopan parlamentti, ovat tehneet; 5. on sitä mieltä, että yhteisen ulko- ja turvallisuuspolitiikan (YUTP) määrärahojen käytön ja hallinnoinnin selkeyttäminen neuvostossa lisäisi avoimuutta; vaatii neuvostoa erottamaan talousarviossaan YUTP:n valmistelukulut omaksi kohdaksi, kuten tilintarkastustuomioistuin suositteli erityiskertomuksessaan nro 13/2001; tähdentää, että komission asemaa YUTP:hen liittyvien toimien toteuttamisessa on selkeytettävä tilintarkastustuomioistuimen erityiskertomuksessa nro 13/2001 esitettyjen suositusten mukaisesti; kannattaa komission asemaa YUTP:n toteuttamisessa koskevien selkeiden toimintaperiaatteiden ja järjestelyjen sisällyttämistä uuteen toimielinten väliseen sopimukseen talousarviosta; 6. pahoittelee sitä, että aikarajoitusten vuoksi se ei kykene kiinnittämään neuvoston vastuuvapaussuositukseen sen ansaitsemaa huomiota, ja kehottaa komissiota antamaan – ja neuvostoa hyväksymään – seuraavan varainhoitoasetuksen 145 artiklan 1 kohdan muutosesityksen: "Ennen vuoden n +2 kesäkuun 30 päivää Euroopan parlamentti myöntää neuvoston määräenemmistöllä antamasta suosituksesta komissiolle vastuuvapauden varainhoitovuoden n talousarvion toteuttamisesta." [1] EUVL L 54, 28.2.2003, s. 1. [2] EUVL C 293, 30.11.2004, s. 1. [3] EUVL C 294, 30.11.2004, s. 99. [4] EYVL L 248, 16.9.2002, s. 1. [5] EYVL L 356, 31.12.1977, s. 1. --------------------------------------------------